WHA มั่นใจปั๊มรายได้ปีนี้โตตามเป้า 20% รับยอดขายที่ดินพุ่งเกิน 1.4 พันไร่
WHA มั่นใจปั๊มรายได้ปีนี้โตตามเป้า 20% รับยอดขายที่ดินพุ่งเกิน 1.4 พันไร่ จากนโยบายกระตุ้นการลงทุนในพื้นที่ EEC
12 ก.ค. 2561

นางสาวจรีพร จารุกรสกุล ประธานคณะกรรมการและประธานเจ้าหน้าที่บริหาร บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า บริษัทคาดว่ายอดขายที่ดินในปีนี้อาจจะทำได้มากกว่า 1,400 ไร่ โดยได้รับปัจจัยสนับสนุนจากการกระตุ้นการลงทุนในเขตเศรษฐกิจพิเศษภาคตะวันออก (EEC) ที่ปัจจุบันมีผู้ประกอบการเข้ามาลงทุนเพิ่มมากขึ้น
ขณะที่ในช่วงครึ่งหลังปีนี้ บริษัทคาดว่าผลการดำเนินงานจะเติบโตได้ดีกว่าช่วงครึ่งปีแรก โดยแนวโน้มรายได้และกำไรจะทำสถิติสูงสุดอย่างต่อเนื่องจากการทยอยโอนที่ดินใน EEC กว่า 500 ไร่ และมั่นใจว่ารายได้ในปีนี้จะเติบโต 20% ได้ตามเป้าหมาย
“ช่วงที่ผ่านมา WHA ถือว่าได้รับความสนใจจากนักลงทุนต่างประเทศ โดยเฉพาะจีน ญี่ปุ่น และเกาหลี ส่วนยุโรปก็มีเข้ามาบ้างในอังกฤษ ฝรั่งเศส ซึ่งเขาได้ติดต่อเข้ามา แต่เรามองว่าการตัดสินใจของลูกค้าจะชัดเจนมากขึ้นในปีหน้า ซึ่งลูกค้ามีความต้องการซื้อที่ดินเป็นจำนวนมาก ส่วนอาลีบาบานั้นก็อยู่ระหว่างการเจรจาแต่ยังไม่สามารถเปิดเผยได้” นางสาวจรีพร กล่าว
ส่วนความคืบหน้าการลงทุนพัฒนานิคมอุตสาหกรรมในเวียดนามนั้น ล่าสุดได้รับใบอนุญาตการวิเคราะห์ผลกระทบต่อสิ่งแวดล้อม (EIA) แล้ว และปัจจุบันอยู่ระหว่างการส่งมอบที่ดินจากรัฐบาลเวียดนาม คาดว่าจะสามารถเข้าไปพัฒนาในส่วนโครงสร้างพื้นฐานได้ในช่วงไตรมาส 3/61 และคาดว่าภายในไตรมาส 4/61 จะสามารถทำการขายพื้นที่ให้กับลูกค้าได้ โดยมีลูกค้าแสดงความสนใจที่จะซื้อที่ดินแล้วกว่า 100 ไร่
ด้านการลงทุนในเมียนมาอยู่ระหว่างการเจรจากับพันธมิตรท้องถิ่น เพื่อลงทุนธุรกิจน้ำและโลจิสติกส์ในย่างกุ้ง ซึ่งมีความต้องการใช้ด้านการขนส่ง เพื่อเชื่อมโยงไปอีกหลายจังหวัดรอบๆ เป็นจำนวนมาก ซึ่งคาดว่าอาจจะได้ข้อสรุปภายในปลายปีนี้